정조 1년
丁酉正月初十日辰時。上御興政堂。朝講。大臣備局堂上引見入侍時。領事鄭存謙。特進官鄭尙淳李在簡。同知事李瀰。參贊官洪國榮。侍讀官李獻慶。檢討官李儒慶。大司諫尹弘烈。假注書金勉柱。記注官卜台鎭。記事官林錫喆。兼禮曹判書蔡濟恭。行工曹判書徐命善。行兵曹判書洪樂性。吏曹判書李徽之。行副司直張志恒。漢城左尹尹得讓。同知中樞府事李漢膺。吏曹參判沈履之。漢城右尹金魯鎭。開城留守徐有慶。江華留守金鍾秀。事變假注書李運彬。以次進伏訖。上讀前受音訖。上番進講春秋第二卷。自冬十有二月。止大居正。上讀新受音。上曰。上番陳文義。可也。獻慶曰。魯隱公。不能克己自修。又不用僖伯之忠言。乃反從而爲辭。是縱慾而不態自克之致。後辟所可鑑戒處也。殿下講讀之際。必加警惕。庶可以無怠無荒。所謂荒怠之心。萌於一念之差。一念差誤。則怠慢之心自生。而不自覺矣。殿下承先王付畀之重。當今日一初之政。臣民之顒望。四方之瞻仰。顧當如何。伏望益加猛省。常存警畏。一念之頃。毋或少忽焉。上曰。所奏。好矣。獻慶又曰。今因文義。有所仰達矣。頃日勸農綸音。至誠惻怛。孰不欽仰德意。而宜思實惠及民之道矣。春耕補不足之道。專在還穀。而各邑還穀。多寡不均。有裕之邑則民不願受。而或至勒分。不足之邑則民雖飢困。而無以遍及。令道臣。酌量多寡。從便移劃。則必有均惠之效。且監司之營耗作錢也。必皆發賣於穀貴之邑。移錄其數於穀賤之邑。故沿海之還穀。或至空虛。山郡則或至過多。此爲病民之巨弊。各別申飭。必使各該邑作錢。毋得移錄。則似無多寡不均之患。且所在土豪。締結官吏。濫受還穀。少則累十石。多則或至近百石。至於貧殘寡獨之戶。則官吏慮其日後難捧。往往拔去於分給中。此豈設倉濟民之本意乎。此等數條。另加申飭於道臣守令。俾有實惠。似好矣。上曰。所奏甚是。以此申飭諸道。可也。出擧條儒慶曰。隱公。不能用僖伯之忠諫。乃反飾辭文過。然則讜言嘉謨。何以得聞乎。蓋言路通塞。爲國家治亂之本。今當一初之政。宜先開言路之道。伏望體念焉。上曰。當留念矣。儒慶又曰。今因文義。有所仰達矣。正土習之道。專在於選擧。而近來倖塗或開。躁競成風。實由於考官之多不擇人而然也。今番增廣。尤是莫大之盛擧。毋論京外。必以公平有藻鑑者。另擇差遣事。申飭。何如。上曰。所奏誠是。以此申飭銓曹。可也。出擧條存謙曰。僖伯諫觀魚者。誠賢矣。而若較看於虞夏君臣之際。則亦可以觀世級之高下矣。益之告舜。以遊佚淫樂爲戒。有若眞箇過失之如矢魚于棠者然。以舜之聖。好察邇言。四門穆穆。佚遊淫樂。此豈比擬於舜者。而惟聖罔念作狂。故其所以告戒。乃至於此。聖主良臣。儆戒無虞者。固當如是。而此所以保邦於未危。制治於未亂者也。至於僖伯。則平日無大人格君之功。乃於過失已著之後。始諫焉。律之以匡格輔導之義。猶有未盡者矣。然衛侯之時。卿大夫士庶人。莫敢矯其非。則雖有過失。僖伯一人。亦不可得矣。此等處。可以觀世道之汚隆。而書曰。每歲孟春。遒人以木鐸。循于路。工執藝事以諫。孟春。卽一年之首。其所交相儆戒者。必在於過失未形之前也。方今以言乎時則孟春也。以言乎年則元年也。臣民之所想望者。大舜精一之工。達四之治。庶幾復見於今日。而若欲終始典學。嘉言罔伏。則又有本領工夫然後。方可以次第行之。先正臣李珥之箚曰。先立大志。必以聖賢爲準。先儒曰。終身讀書。不能有成。只是志不立。臣曾以立志。有所仰達。而今當景命維新之會。爲天地立心。爲生民立道。爲萬世開太平。以此卓然立志。表準於上。臣所望也。上曰。當體念矣。瀰曰。僖伯。能言人之所不能言。可謂難矣。而不能終始直諫。使其君竟歸於有過之地。亦不得盡臣分矣。魯之君臣。未免胥有其失也。上曰。然矣。尙淳曰。桓公之於齊。雖是所當立者。然其時王室微弱。侯邦不稟天子。擅且。立焉。如石碏輩。亦不能導其君。吁亦可歎。此等處。亦不可泛看矣。上曰。參贊官亦陳之。可也。國榮曰。經筵官。已於文義。盡達之矣。臣無庸贅爲。而凡在上者聽言之道。勿以陳腐而忽之。在下者先事之慮。亦無以迂緩而已之。卽治世之規模也。伏願殿下。每於諸臣陳勉之言。一一採收。則實爲生民之福。祈永之本也。經筵。卽人主治化之原。近因日暖間停稟。久不設行。而今則春煦漸舒。講學其時。法筵之外。頻賜召對。親近儒臣。以資啓沃。是臣區區之望也。且下番儒臣。旣以開言路爲奏。則臣於此。亦有所達者矣。近日以來。言路太塞。一例媕婀。此固三司之臣。含默之過也。而臣則以爲下情之不能上通。誠非細慮。而苟究其本。上心似有惡聞之致。故朝廷之間。必有膜子而然也。噫。先大王初年。言路大開。一日至有十許啓者。今殿下登極以後。何嘗有進一言者乎。初年如此。中年可知。中年若此。則晩年尤可知也。以此謬習。轉相倣效。則不待中年晩年。不過十年之內。國將如何。臣所以凜然而寒心者矣。且今有說者曰。聖朝無闕事。無所可言云。此有大不然者。堯舜之世。有何闕事。而昌言嘉謨。日進於前乎。設令今之朝廷。姑無大闕失。而初豈可擬倣於堯舜之世乎。下番儒臣開言路之請。非不好矣。臣則以爲職在三司。有若傍觀之泛然說去者。亦爲慨然之一端。而夫論人陰事。逞其私憾。已非忠厚之風。公正之論。似此等事。固爲嚴禁。至若補拾袞闕。卽是聖世之良規。官師相規。亦是臺閣之故事。而一何寥寥。至於此哉。此專由於言路未廣之致也。伏願殿下。大警惕大奮發。亟賜自反。益懋來諫之道焉。上曰。所奏甚好。出擧條。可也。出擧條上曰。臺臣亦陳達。可也。弘烈曰。大臣所達立心二字。誠是治平之要道。吾心先立然後。可以應萬事。伏望殿下。必以堯舜之心自期。勉勉不已。法筵外。亦爲召對夜對。講究治道。好矣。雖以凡人言之。朋友講磨。大有益於爲學之方。況在上下交脩之道。尤不可一日廢置矣。上曰。所達。好矣。仍命儒臣先退。又命承旨讀鄭志儉疏。國榮讀奏訖。上曰。所謂春曹郞。指誰而言也。濟恭曰。似是金鳳著也。尙喆曰。今此臺言。都政後初論也。臣等亦不能檢察。致有臺言。還不勝瞿然矣。存謙曰。耳目之言。實出於相規之意。而所論亦是。臣等雖不能自引。而歉然則多矣。尙喆存謙仍進伏問候訖。上命書傳敎曰。朝廷之彦。未必皆賢。草野之人。未必皆愚。版築釣璜之賢。固未可易論。而孔子曰。十室之邑。必有忠信之士。我國地方。雖偏小。千里封疆。旣非十室之比。則亦豈無山林之間。讀書之士。蘊櫝而待價者乎。諸道道薦之制。卽周官鄕擧里選之意。法非不美。而挽近以來。便歸於虛套。間或有之。亦不過隨其地閥而薦之。未聞以某人之有其行。某人之有某才。守令擧之方伯。方伯進之朝廷者。此無他狃於色目。拘於習俗而然也。此豈所望於周爰之臣者哉。日前相臣。雖有筵奏。若不誠心求之。安知無復循前習之歎乎。以此意令備局。分付諸道。道臣守令。其令另加採訪。隨卽啓聞。諸道之中。嶺南。卽士夫之府庫。況是鄒魯之鄕。想有絃誦之君子。尤加着意採訪。隨聞見登聞事。一體分付。尙喆曰。採訪人才。有國之先務。今此傳敎。藹然旁求之聖意。不勝欽仰矣。存謙曰。十行頒示。八方傳誦。其在搜訪之道。豈無實效乎。上曰。諸道登聞之時。亦當有定式矣。何以則好耶。存謙曰。京中則呈單。而外方則狀啓。好矣。上曰。爲臣當忠。爲子當孝。卽是吾人分內事。則初非賞典之可受者。朝廷所以奬褒者。持出於激勸之意也。尙喆曰。誠然矣。上曰。各道抄啓。何以則可以精揀。無混雜之患乎。濟恭曰。諸道狀啓畢來後。會于政府。考出復戶旌表等各秩。以爲區別。好矣。尙喆曰。設法。必嚴重簡精然後。可有激勸之實效矣。上曰。卿言是矣。仍命書傳敎曰。敦風勵俗。人主之令典。雖以我朝言之。每於歲首。京外必擧孝行節義之卓異者。聞于朝廷。當初設施之法意。可以見列聖朝作成之聖意也。近年以來。其所登聞者。便作政府之休紙。未聞擧以奬之。此固由於名實或混之致。而其視愛禮之義。果如何哉。其令禮曹之臣。就議政府。撮其最者。區別啓聞。以爲激勵之地。從今更令申飭諸道。擧之以實。俾無如前事。亦爲分付。尙喆曰。今日。卽聖上之元年元月也。四百年付畀之重。億萬生蘄嚮之深。顧何如也。惟我殿下。自在春宮。一心典學。造詣高明。臨筵講論之際。易有低視群下之病。而不自滿假。大禹之至德。望道未見。文王之極工。莫曰聖學之已高。頻開講筵。益懋緝熙之工。實爲端本出治之道矣。臣於向者。以仁明武三字。有所奉獻。非臣之言。卽宋臣司馬光之仰勉仁宗者也。竊瞷聖上臨御以後。治法征謨。不出此三字。一此道不懈。何患不治。而雖以忠質文言之。尙有流弊之相乘。必於過不及之間。隨事省察。益軫折衷之道焉。至於開言路一事。俄者儒臣及參贊官所奏。可謂切中時病。誠以言路開閉。關國家興亡。而近日臺閣之上。竝與勤攻之言。亦無聞焉。此固士氣消沮。臺風安靡之致。而抑或聖上。有未能導之使言而然耶。臣之事君。如子事父。譬如事高年之親者。固當以左右就養。順適親心爲事。而若曰事親之道。當如是而已。則其能爲諍子之責乎。顧今聖上所以責勵群下。群下所以規勉聖上者。亶在於上下交脩。各盡其道。惟願深留聖意焉。上曰。所奏切實。參贊官所達。竝出擧條。可也。出擧條尙喆曰。天地不能獨運。日月不能獨行。人君爲治。亦難獨任。必得輔相而共之。臣厚蒙先朝寵渥。位躋三台。無少報答。徒然尸素而已。今若董飭臣隣。宜先斥退臣身矣。上曰。卿辭過矣。存謙曰。伏聞聖上。留意於陸宣公奏議云。此書皆是忠言讜論。似有益於觀省之道。若於召對進講。則好矣。尙喆曰。法講。莫過於經傳。而史記。亦不可偏廢。歷代治亂。古今興亡。昭載簡冊。隨時討論。亦有益矣。上曰。然矣。存謙曰。俄者左相所達。曾所私相酬酢者也。及承嘉納之敎。不勝感歎矣。左相之末後所懇者。實無可引之端。而臣則情私旣有萬萬難言者。且臣之曾無一分報效。非但爲同朝之羞恥。抑亦聖明之所俯燭也。進賢退不肖。宜先臣身。伏願斥免臣職。更授其人焉。上曰。過矣。尙喆曰。二品正卿。近甚苟簡。行大司成洪樂純。今已闋服。當任國事。合有陞資之道矣。存謙曰。其文學識量。期以遠大。允合陞資矣。上曰。依爲之。陞擢。雖不可以久次論之。亦有備堂之今方入來者。此亦可合於正卿矣。存謙曰。左尹尹得養。最是久次。而屢經銓任。亦合陞資矣。上曰。依爲之。尙喆曰。此摠戎使徐命善狀啓也。以爲本廳所屬坡州長湍兩營軍兵操鍊。待今春擧行事。昨年秋已爲定奪。而戎政體重。更令廟堂稟旨。分付矣。春操設行。雖有昨秋定奪。畿內穡事。猶未豐登。方當東作之時。民力可問。姑使停止。何如。上曰。依爲之。尙喆曰。此守禦使洪國榮狀啓也。以爲本廳屬三營束伍及左右部牙兵等合操。待今春擧行事。昨年秋已爲定奪。而戎政體重。更令廟堂稟旨。分付矣。春操設行。雖有昨秋定奪。畿內穡事。猶未登豐。方當東作之時。民力可悶。姑使停止。何如。上曰。依爲之。尙喆又曰。此咸鏡監司趙重晦狀啓也。以爲本道賑事。方今春南北兵使巡操及臣營合操。始爲停退。各其官門聚點。依定式擧行事。竝令廟堂稟旨。分付矣。北道民事。與他道尤異。詰戎雖重。秋操旣停之後。春操。何可行乎。依狀請停止事。分付。何如。上曰。依爲之。尙喆又曰。會寧開市。旣已完畢。令承文院。撰出回咨。別定禁軍騎撥。下送于義州府。使之傳給鳳城將處。以爲轉送北京之地。何如。上曰。依爲之。尙喆又曰。此平安兵使李國賢狀啓也。以爲今春淸南各邑鎭巡操。依例擧行事。請令廟堂稟旨。分付矣。春秋兩操之連爲停廢。其在西邊詰戎之政。雖甚可悶。本道年事失稔。旣多設賑之邑。此時民事。亦不可不念。姑爲停止之意。分付。何如。上曰。依爲之。尙喆又曰。此黃海兵使李漢泰狀啓也。以爲今春習操與軍器點視。歲抄軍點考等事。令廟堂稟旨。分付矣。本道秋操。旣已停止。其在詰戎之政。春操。又何可廢乎。依狀請擧行之意。分付。何如。上曰。依爲之。尙喆又曰。此江華留守金鍾秀狀啓也。以爲本營軍兵及所屬各營軍兵。昨年秋操取稟。有待春擧行之命矣。今春合操。依傳敎。擇日設行爲辭矣。依昨秋定奪擧行之意。分付。何如。上曰。依爲之。尙喆又曰。此開城留守徐有慶狀啓也。以爲本營軍兵等。今春習操設行事。請令廟堂稟旨。分付矣。詰戎體重。依例擧行之意。分付。何如。上曰。依爲之。尙喆又曰。此慶尙左兵使金永綬狀啓也。今春習操及營將巡點。依例擧行事。請令廟堂稟旨。分付矣。三南秋操。旣已設行。方當東作之節。宜有軍兵軫恤之道。竝與營將巡點停止之意。分付。何如。上曰。依爲之。尙喆又曰。此南兵使安宗奎狀啓也。以爲三甲左右營春操。依定式擧行。不行操南各營所屬邑鎭。依近例各其官鎭門聚點事。令廟堂稟旨。分付矣。北道民事。方當大賑。詰戎雖重。此時何可動兵乎。春操及官門聚點。姑令一倂停止。以爲飢氓息肩之道。何如。上曰。依爲之。尙喆又曰。此京畿水使李邦一狀啓也。以爲畿海兩道舟師秋操則各設。春操則往來合設。已有定式。故海西舟師。今當來到臣營前洋行合操。而合操停止。則或令各操。今春兩道合操設行事。請令廟堂稟旨。分付矣。海西穡事。猶不可謂豊登。此時軍兵之齎糧越海。有不可不念。兩道帥臣。各其前洋行操之意。分付。何如。上曰。依爲之。尙喆又曰。慶科增廣。旣已擇日。掌試都事。例以通淸人差出。慶尙都事外竝改差。而其中咸鏡道則評事之南關掌試。雖是舊例。旣以監市事。方在北關。則來往廚傳。亦甚有弊。今番則使評事。仍爲掌試。南關則使都事擧行。似甚便好矣。上曰。依爲之。尙喆又曰。江華留守金鍾秀有望九老母。未及將往之前。勢當隨時作省覲之行。而每每狀聞。有所惶悚。聞曾前留守之有如此情理者。一經筵稟後。使之從便去來云。若離官次之時。只報廟堂。恐似無妨。故敢此仰達矣。上曰。依爲之。仍佩往來。可也。尙喆又曰。大嬪房祭物。自奉常寺熟設進排事。昨年奉承傳。而本宮墓所祭物熟設時。使役軍人及載持馬。未及稟定矣。曾前本宮擧行時。則以奴子使役。而以司僕寺馬載運矣。宮旣革罷之後。該寺擧行。則似當依他宮墓例。以驛馬衛軍。一體擧行。故敢此仰達矣。上曰。依爲之。以上竝出擧條存謙曰。掩骼埋胔。載於孟春月令。卽古聖王澤及枯骨之德意也。郭外民塜。近多犯耕之弊。耕犂所及。輒有暴骸之患。目今春耕當前。分付京兆。發遣部官。摘奸禁斷。如有骸胔之暴露者。一一掩埋之意。另加申飭。諸道亦爲一體。分付。何如。上曰。依爲之。存謙又曰。歲律已改。方當維新之會。備堂金華鎭。向事之脫空。通朝之所知。而隔年引入。事甚未安。使之申飭行公。何如。上曰。予欲下敎而未果。推考申飭行公。可也。存謙曰。備堂具允鈺。前後賓會。連不入來。新元初對。亦不入參。其在事體。殊甚未安。從重推考。使之申飭行公。何如。上曰。依爲之。一體牌招。可也。竝出擧條尙淳曰。慶尙道眞寶縣權姓數三民人。以前官時冊房納賂事。欲爲徵推之計。有所訟辨於本曹者。而東部都事韓灌。聽其一家之私囑。結縛捉去。多施重杖。勒捧侤音云。部官之不有朝令。作此駭擧。事未前聞。有關後弊。不可無別般懲勵之道。故敢此仰達矣。上曰。拿問定罪。可也。出擧條尙喆曰。纂輯之役。未免遲延。內下日記較正後。先爲入刊。好矣。上曰。觀勢爲之。可也。仍命臺臣進前。弘烈進伏曰。請南海縣圍籬安置罪人具庠。更令王府。嚴鞫得情。快正王法。上曰。不允。弘烈又曰。請大靜縣爲奴罪人金壽賢。更令王府。拿鞫嚴問。依律處斷。上曰。不允。弘烈又曰。請旌義縣荐棘罪人尹泰淵。亟令王府拿鞫。嚴問得情。快正王法。上曰。不允。弘烈又曰。請爲奴罪人河翼龍金重得。亟命王府。拿鞫得情。快正王法。上曰。不允。弘烈又曰。請海南縣定配罪人李弘濟。亟令王府。拿鞫嚴問。上曰。不允。弘烈又曰。請海南縣竄配罪人金載順。亟令王府。拿鞫嚴問。上曰。不允。竝出擧條。措辭見上弘烈又曰。臣有區區所懷。以四條仰達矣。一曰懋聖學。伏惟我聖上。以天縱生知之姿。上究性命之源。下至道藝之末。無不貫穿融釋。發言成章。吐辭爲經。歷稽前古。未有若是之盛。然而帝王之學。不亶在此。三聖相傳之訣。不過爲十六字。而至若欽明濬哲。聲敎訖四。代天理物。脩紀治人之事。莫非推此做去。伏願殿下。益加聖工於本源之地。眞知實踐。發爲富有之業。遠接三聖之統。則國家幸甚。斯道幸甚。二曰勵聖志。伏惟我聖上。以重乾之剛。兼赫日之明。大公至正。不爲一毫私累所牽。專心嚮治。不以三代以下爲期。而注措施爲之間。往往推恕之量太勝。鎭安之政或過。以至凶徒醜類。亦多屈法而斟酌。臣固知聖明。亦有所櫽括于中者。而當此世道乖敗。人心陷溺之日。安知無羸豕剝床之慮乎。伏願殿下。益加聖思於自强不息之道。每一臨事。行之必果。爲之必久。使萬民。皆知一號令。如金石之堅。四時之信。以絶其僥倖希覬之望焉。三曰。振紀綱。伏惟我聖上。卽阼以來。首以紀綱爲務。用法必先近屬。癉惡無避貴顯。苟且淟涊之夙。不忍正視。頑鄙闒葺之習。一皆滌去。比如秋霜被物。無不浙然變色。庶幾令行禁止。今之紀綱。亦可謂振矣。然而古聖王振紀綱之道。不專在於董之用威。必也好惡得正。擧措得當。動循天理。俾一國臣庶。擧皆懣然心服。尊而且畏。信而不疑然後。上下有序。勸懲有效。綱擧目張。不期振而自振。伏願殿下。益加聖念於正心。以正朝廷之道。要使紀綱自振。而繼今以往。一視不懈。致有終始之效焉。四曰。嚴懲討。亂逆何代無之。而今之亂逆。自生民以來所未有之變也。覆載難容。神人共憤。典刑雖已略施。而王章終未快行。窩窟雖已覰破。而本根尙未盡蕩。甚至於和緩依律。洪樂任拿鞫之請。迄未蒙允。淹延時日。今則爲經歲未了之案。臣愚死罪。不敢知聖意所在。而不但國法獄體之決不當如是。識者之隱憂。有不勝言。伏願殿下。快揮乾斷。亟降明命。當戮者戮之。當鞫者鞫之。三司諸臣之所爭執者。次第允從。俾一齊掃蕩。殄之無遺。永除國家無窮之憂。是臣區區之望也。上曰。三件。當留意。下一件。予意亦有所在矣。出擧條上曰。下直守令閫帥邊將入侍。出榻敎守令閫帥邊將以次進伏。上曰。黃海水使。誰也。命善曰。李邦鳳之弟也。上曰。兄弟皆爲閫任。可謂壯矣。仍下詢履歷。邦鵬次第仰對。兼陳曾任鳳山時下考冤遞之狀。上曰。李邦鵬之爲人。甚不似。改差。可也。又敎曰。永宗僉使吳載熙推考。出榻敎又命書傳敎曰。各道設賑邑守令。其令當日辭朝。上曰。今春陵行。不可不爲之。當以何間定行乎。尙喆曰。二月望念間定行。好矣。上曰。不妨於農時乎。尙喆曰。似不至方農矣。上曰。陵行時路。由何處乎。尙喆曰。未詳矣。禮判曰。出去詳問。預爲稟定。可也。命退。諸臣退出。